РЕПУБЛИКА СРБИЈА

НАРОДНА СКУПШТИНА

Одбор за здравље и породицу

18 Број: 06-2/399-15

9. октобар 2015. године

Б е о г р а д

ЗАПИСНИК

27. СЕДНИЦЕ ОДБОРАЗА ЗДРАВЉЕ И ПОРОДИЦУ

ОДРЖАНЕ 9. ОКТОБРА 2015. ГОДИНЕ

Седница је почела у 12,00 часова.

Седници је председавала мр. др Љубица Мрдаковић Тодоровић, заменик председника Одбора.

Седници су присуствовали чланови Одбора: проф. др. Милан Кнежевић, др Предраг Мијатовић, проф. др Милета Поскурица, др Весна Ракоњац, др Милан Латковић, проф. др Душан Милисављевић, Милена Ћорилић, др Љиљана Косорић и Анамарија Вичек.

Седници су присуствовали и заменици чланова Одбора: др Миљана Николић (прим. др Нинослав Гирић), др Јездимир Вучетић (др Милета Поскурица), др Љиљана Бероња (др Александар Радојевић).

Седници нису присуствовали чланови Одбора: др Бранислав Блажић, др Радослав Јовић, др сц. мед. др Дарко Лакетић, проф. др Славица Ђукић Дејановић, др Срђан Кружевић, као ни њихови заменици.

Седници је присуствовао и проф. др Берислав Векић, државни секретар у Министарству здравља и Драган Вулевић, начелник Одељења **за управно - надзорне послове у области породичне заштите** у Сектору за бригу о породици и социјалној заштити Минстарства за рад, запошљавање, борачка и социјална питања, који је и повереник за Предлог закона.

На предлог заменика председника Одбора, једногласно, усвојен је следећи:

Д н е в н и р е д

1. Разматрање Предлога закона о потврђивању Конвенције о надлежности, меродавном праву, признању и извршењу одлука о сарадњи у материји родитељске одговорности и мера за заштиту деце, који је поднела Влада;
2. Разно.

Пре преласка на рад по утврђеном дневном реду, усвојен је, без примедaба, Записник 26. седнице Одбора, одржане 5. октобра 2015. године.

Прва тачка дневног реда **– Разматрање Предлога закона о потврђивању Конвенције о надлежности, меродавном праву, признању и извршењу одлука о сарадњи у материји родитељске одговорности и мера за заштиту деце, који је поднела Влада**

Заменик председника Одбора мр. др Љубица Мрдаковић Тодоровић је констатовала да је овај предлог закона у скупштинској процедури од 4. маја 2015. године. Саглсно члану 170. Пословника Народне скупштине, на поступак за доношење закона о потврђивању међународног уговора сходно се примењују одредбе Пословника о поступку за доношење закона, с тим што се о предлогу овог закона води јединствен претрес. С обзиром да су у делокругу рада Одбора за здравље и породицу и питања из области породично - правне заштите, брака, планирања породице и друштвене бриге о породици, Одбор је означен као надлежан у поступку потврђивања наведене Конвенције. Председавајућа је навела да Конвенција уређује материју родитељске одговорности и мере за заштиту деце, односно утврђује међународну надлежност, одређује меродавно право и међусобно признање и извршење одлука о овим питањима у државама уговорницама, те да је приступање Конвенцији један од неопходних корака наше државе у процесу евроинтеграција. Потом је дала реч поверенику да образложи овај предлог закона.

Драган Вулевић, начелник Одељења **за управно - надзорне послове у области породичне заштите** Министарства за рад, запошљавање, борачка и социјална питања, нагласио je да усвајање овог предлога закона представља значајан помак у процесу приступања Европској унији из разлога што утврђује одређену врсту стандарда у заштити деце, у утврђивању родитељских права, заштите права детета и процесних питања који се тичу ових области, као и то да се он већ налази у Акционом плану у поглављу 24 – Слобода и безбедност грађана, као активност коју Република Србија треба да реализује да би се отворило и поглавље 24. Поменуо је да је Министарство при изради овог законског текста консултовало Савет за међународно приватно право при Министарству правде, који је изнео став да Конвенција треба да се ратификује у складу са Хашком конвенцијом о грађанско-правним аспектима међународне отмице деце и Хашком конвенцијом о међународном усвојењу, које су већ ратификоване. Истакао је да овом конвенцијом заокружујемо све оно што је релевантно и битно за правовремену, целовиту и благовремену заштиту деце. Поједностављују се процедуре извршења појединих одлука страних судова, као и одлука наших судова у иностранству. Наиме, више се не примењује класична легализација кроз судски поступак у Окружном суду, односно не одлучује се да ли ће пресуда бити валидна у правном промету Републике Србије, већ се након ратификовања ове конвенције аутоматски улази у поступак извршења. Поступак извршења стране судске одлуке подлеже оној процени која је у најбољем интересу детета, односно одлука противна интересу детета неће бити извршена. Навео је да се меродавно право аутоматски одређује, не према држављанству детета, већ према месту уобичајеног боравишта где се дете затекло када је настао проблем за вођење поступка, чиме се обезбеђује ургентна заштита личности, права, интереса и имовине малолетног детета. Нагласио је да су ову конвенцију ратификовале све земље Европске уније, осим Италије, као и то да је наша земља ставила резерву на члан 55. Конвенције, чиме је одлучено да се не врши аутоматско признавање пресуде страног суда у ситуацији када се имовина малолетног детета налази на територији Републике Србије. На крају излагања је додао да је сагласно одредбама овог закона формиран централни орган који ће примати захтеве и улазити у конкретну формално-правну процедуру реализације одредби ове Конвенције.

Одбор је у складу са чл. 155. став 2. и 170. Пословника Народне скупштине, једногласно одучио да предложи Народној скупштини да прихвати Предлог закона о потврђивању Конвенције о надлежности, меродавном праву, признању и извршењу одлука и сарадњи у материји родитељске одговорности и мера за заштиту деце.

За известиоца Одбора на седници Народне скупштине одређена је мр. др Љубица Мрдаковић Тодоровић, заменик председника Одбора

Друга тачка дневног реда – **Разно**

Поводом ове тачке дневног реда није било предлога ни дискусије.

Седница је завршена у 12,20 часова.

СЕКРЕТАР ЗАМЕНИК ПРЕДСЕДНИКА

Божана Војиновић Мр. др Љубица Мрдаковић Тодоровић